b'\n_START_ARTICLE_\nDrago \xc5\xa0ega\n_START_SECTION_\n\xc5\xbdivljenje in delo\n_START_PARAGRAPH_\nLeta 1941 je diplomiral iz slavistike na Filozofski fakulteti v Ljubljani. Med letoma 1942 in 1945 je bil interniran v tabori\xc5\xa1\xc4\x8da Dachau, Gonars in Monigo. Po vrnitvi je deloval med drugim v diplomaciji, novinarstvu in na Akademiji za igralsko umetnost, danes Akademiji za gledali\xc5\xa1\xc4\x8de, radio, film in televizijo. Bil je umetni\xc5\xa1ki vodja Triglav filma ter kulturni ata\xc5\xa1e v Parizu in Trstu, od leta 1955 pa je slu\xc5\xbeboval kot glavni urednik revije Na\xc5\xa1a sodobnost. Leta 1964, ko je bilo njeno uredni\xc5\xa1tvo odstavljeno zaradi protesta zoper ukinitev revije Perspektiv, je pri\xc5\xa1el na In\xc5\xa1titut za slovensko literaturo in literarne vede ZRC SAZU, kjer je delal vse do upokojitve leta 1979. Tu je skrbel za znanstvene izdaje starej\xc5\xa1ih slovstvenih besedil in korespondenc, vodil je zbiranje dokumentacije o slovenskih literarnoteoreti\xc4\x8dnih terminih in o tujih literarnih avtorjih v slovenski periodiki, sodeloval pa je tudi pri snovanju zbirke Literarni leksikon. Urejal je knjige Severinu \xc5\xa0aliju in Mateju Boru ter pisal spremne besede Jo\xc5\xbeetu Udovi\xc4\x8du in Igorju Torkarju. Po vojni je objavljal sestavke in kritike v najve\xc4\x8dji meri o sodobnih slovenskih in tujih pisateljih, pisal je literarnozgodovinske in teoreti\xc4\x8dne razprave ter gledali\xc5\xa1ke in filmske ocene, katerih izbor je iz\xc5\xa1el v knjigi Eseji in kritike. V \xc4\x8dasu bivanja v tujini se je ukvarjal s sodobno evropsko literaturo, kritiko in literarno vedo, kar ga je obenem spodbudilo k posredovanju slovenske knji\xc5\xbeevnosti tujim bralcem. Za doma\xc4\x8de in tuje zalo\xc5\xbebe je sestavil ve\xc4\x8d antologij, ki so iz\xc5\xa1le v Parizu, Beogradu in Var\xc5\xa1avi. Najbolj odmevna pri nas je bila velika antologija slovenske poezije \xc5\xbdivi Orfej iz leta 1970, v kateri je objavil enega svojih literarnoteoretskih esejev O poeziji, ki je bil prvotno namenjen zbirki Literarni leksikon._NEWLINE_Bil je sourednik ju\xc5\xbenoslovanskega dela pari\xc5\xa1kega \xc4\x8dasopisa Les lettres nouvelles._NEWLINE_Kot dramaturg je sodeloval pri filmih Na svoji zemlji, Kekec, Tri \xc4\x8detrtine sonca , Dobri stari pianino , Akcija  in Veselica .'